Kanale stuit oorstromings | News24
Kanale stuit oorstromings
'n Opknappingsprojek van R496 miljoen sal help om Galeshewe se strate meer bestand teen vloede te maak deur 'n netwerk van stormwaterkanale wat oor bykans 109 km strek, te voltooi. Die projek sal help om oorstromings, soos dié in 2009 en 2011, te voorkom. Foto: Martin Tsatsimpe
Die nasionale tesourie het 'n bedrag van R496 miljoen vir die opknapping van stormwaterkanale in die Sol Plaatje-munisipaliteit goedgekeur.
Die geld sal gebruik word om 'n netwerk van stormwaterkanale, wat oor bykans 109 km strek, te voltooi.
Volgens die uitvoerende burgemeester van die Sol Plaatje-munisipaliteit, Mangaliso Matika, sal die projek oor 'n tydperk van drie jaar strek.
Daar sal hoofsaaklik op gebiede in Galeshewe gefokus word.
Die gebiede in Galeshewe is in besonder langs Nobengulastraat tot by Greenstraat en die gebied noord van John Dakastraat tot by Pnielweg.
Die ooreenkoms is onlangs op 'n vergadering van die nasionale tesourie en 'n span van die Sol Plaatje-munisipaliteit beklink en verlede week deur die burgemeester aangekondig.
Die projek sal glo help om bykans 200 tydelike werksgeleenthede te skep.
Dit volg ook kort op die hakke van die Suid-Afrikaanse Nasionale Padagentskap (Sanral) se aankondiging dat kruisings buite Kimberley opgeknap sal word.
Laasgenoemde projekte, waardeur drie kruisings buite Kimberley verbeter sal word om dit veiliger te maak en wat oor 'n tydperk van 12 maande strek, sal volgens Matika 104 werksgeleenthede skep.
Dit sal verligting aan die gemeenskap van Kimberley in swaar ekonomiese tye bied.
Die gebrek aan 'n voldoende stormwater-dreineringstelsel het in 2009 en 2011 tot gevolg gehad dat verskeie huishoudings deur oorstromings in Galeshewe geraak is, veral langs Nobengulastraat tot by Selekestraat en in Bloemanda.
Meer as 200 huishoudings is geraak toe die Kagisho-retensiedam se walle in 2011 gebars en oorstromings veroorsaak het.
Matika het op 'n mediakonferensie gesê dat die vloede van 2009 en 2011 steeds nie vergete is nie.
"Hoewel die blaam vir hierdie voorval nie suiwer voor die Sol Plaatje-munisipaliteit se deur gelê kan word nie, het die munisipaliteit weens die omvang van die skade aan eiendom besluit om families te help om van hierdie ramp te herstel.
"Sedertdien het ons lewensvatbaarheidstudies gedoen en na maniere gekyk hoe die uitwerking van vloede op laagliggende gebiede versag kan word," sê Matika.
Volgens Matika het die departement van menslike nedersettings en samewerkende regering meer as R8 miljoen bestee om die fondamente van 84 huise in Bloemanda te lig om dit meer bestand teen vloede te maak.